વહેલી સવારે બન્ને પતિ-પત્ની ઉઠ્યા. રેલ્વે ટ્રેક પર ડબ્બા ધોવાના થાંભલામાંથી ધોધમાર વહેતા પાણીના ફૂવારામાં શાહીસ્નાન કર્યું. હ્રદયમા ઉત્સાહ મા’તો નહોતો. દલપત મહારાજ આમ તો મંદિરની બહાર બેસીને આવતા જતા લોકોને ચાંલ્લો કરીને પૈસા માંગવાનુ કામ કરે પણ માધાને તો પૂજા કરાવવા એજ પોસાય તેમ હતો. બેઉ જણા હાથ જોડીને વેદવ્યાસ સામે બેઠા હોય તેમ પૂજામાં મહારાજ સામે બેઠા. રતલીની નજર આવેલા મહેમાનો ને પાણી અને ગોળ-ધાણા મળ્યા કે નહીં તેમાંજ હતી પણ માધો બે આંખો બંધ કરીને ભગવાનને મનોમન જીવનના આ સૌથી મોટા સપનાને પૂરા કરવા બદલ આભાર માનતો હતો.